# இட்லி கடை



***இட்லி கடை*** (*Idly Kadai*) இந்தியத் தமிழ்த் திரைப்படமாகும். இப்படத்தில் தனுஷ், நித்யா மேனன் முக்கியமான பாத்திரங்களிலும், அருண் விஜய், சாலினி பாண்டே, பிரகாஷ் ராஜ், சத்யராஜ், பார்த்திபன், சமுத்திரக்கனி, ராஜ்கிரண் முதலியோர் துணைப் பாத்திரங்களிலும் நடித்தனர்.  

இப்படம் செப்டம்பர் 24, 2024இல் அதிகாரப்பூர்வமாக அறிவிக்கப்பட்டது. அக்டோபர் 1, 2025இல் வெளியானது.  

## கதைச் சுருக்கம்
தேனி மாவட்டம் சங்கரபுரம் என்ற கிராமத்தில் தனது குடும்பத்துடன் வாழும் முருகன் (தனுஷ்) தனது கனவுகளைத் தொடர்ந்து பேங்காக் சென்று வெற்றிகரமான வாழ்க்கையை அடைகிறான்; அங்கு அவன் ஒரு பெரும் பணக்காரக் குடும்பத்தின் மகளை மணம் செய்யும் திருமணத் திட்டத்தில் ஈடுபடுகிறான். ஆனால், தந்தை சிவநேசன் (ராஜ்கிரண்) நடத்தும் பாரம்பரிய இட்லி கடை மூடப்படும் நிலையில், குடும்பப் பிணைப்புக்காக அவன் தன் ஊருக்கு திரும்புகிறான்; அங்கு கிராம மக்களின் நம்பிக்கையைப் பெற முயன்று, பணக்காரரின் மகன் வழங்கும் சவால்களை எதிர்கொள்கிறான். இந்தப் பயணத்தில் அவன் தன் பண்பாட்டு அடையாளத்தை மறுபரிசீலனை செய்து, நகர வாழ்க்கையின் சிக்கல்களை விட்டு, குடும்ப மதிப்புகளையும் கிராமத்து பாரம்பரியத்தையும் மீட்டெடுக்க முயல்கிறான்; கயல் (நித்யா மேனன்) அவருக்கு உறுதுணையாக நிற்கிறாள். முருகன் தந்தையின் ரகசிய இட்லி செய்முறையைப் பயன்படுத்தி கடையை மீட்டெடுக்க முயலும்போது, கிராம மக்களின் இதயங்களை அவனால் ஈர்க்க முடியுமா? பணக்கார குடும்பத்தின் தடைகளை வெல்வானா? திருமணக் கனவுகளையும் குடும்பப் பாரம்பரியத்தையும் சமநிலைப்படுத்தி வெற்றி அடைவானா? என்பது மீதிக் கதை.  

## நடிகர்கள்
- தனுஷ் - முருகன்
- நித்யா மேனன் - கயல்
- அருண் விஜய் - அஸ்வின்
- சத்யராஜ் - விஷ்ணு வர்தன்
- பார்த்திபன் - காவல் ஆய்வாளர் அறிவு
- சாலினி பாண்டே - மீரா
- சமுத்திரக்கனி - மாரிச்சாமி
- ராஜ்கிரண் - சிவநேசன்
- வடிவுக்கரசி - பிரேமலதா
- இளவரசு - இராமராசன்
- 

## இசை

திரைப்படத்திற்கு ஜி. வி. பிரகாஷ் குமார் இசையமைத்துள்ளார். படத்தின் இசைவெளியீட்டு விழா செம்படம்பர் 14, 2025ஆம் நாள் நேரு உள்விளையாட்டு அரங்கில் நடைபெற்றது. இசை வெளியீட்டு விழாவில் பேசிய ஜி. வி. பிரகாஷ் குமார் "இட்லி கடை நம் மண் சார்ந்த கதையில் ஓர் அருமையான படமாக உருவாகியுள்ளது. உங்கள் தந்தையை இந்த படம் பார்க்கும்போது நினைத்துப் பார்ப்பீர்கள்" என்று கூறினார்.  

## தயாரிப்பு
பொதுவாக திரைப்படங்களுக்கு நாயகர்களின் பெயர்களை வைக்கும் வழக்கத்திற்கு மாறாக, இத்திரைப்படத்தில் இட்லி கடையே நாயகமாக கருதப்பட்டதால் அவ்வாறு பெயரிடப்பட்டது. தனுஷ் தனிமையான தருணத்தில் இளையராஜாவின் இசையைக் கேட்டபோது, அது அவரை தனது சொந்த கிராமத்திற்கும் பாட்டியின் வீட்டிற்கும் நினைவுகளில் அழைத்துச் சென்றது. அக்கிராமத்தில் பேருந்து நிலையத்தருகே இருந்த ஒரே கடையான இட்லி கடையில், பொருளாதார சிரமங்கள் இருந்தபோதிலும் உழைத்து சம்பாதித்த இரண்டரை ரூபாயில் உண்ட இட்லியின் மூலம் கிடைத்த மகிழ்ச்சியும் நிம்மதியும் தனுஷுக்கு மறக்க முடியாத அனுபவமாக அமைந்தது. காலப்போக்கில் அந்த எளிய சந்தோஷங்கள் இல்லாமல் போனதை உணர்ந்த தனுஷ், அந்த இட்லி கடையை மையமாக வைத்து திரைப்படம் உருவாக்க வேண்டும் என எண்ணி, தனது சொந்த கிராமத்தின் அனுபவங்களுடன் சென்னையில் கண்ட பல்வேறு நிகழ்வுகளை இணைத்து "இட்லி கடை" திரைப்படத்தை உருவாக்கினார். இப்படத்திற்கு இந்தியத் திரைப்படத் தணிக்கை குழு 'யூ' சான்றிதழ் வழங்கியது.  

## விமர்சனங்கள்
திரைப்படத்திற்கு வந்த விமர்சனத்தில் அனைவரும் குடும்பத்துடன் பார்க்கக்கூடிய படம் என்று எழுதியிருந்தனர். பொதுவாக இயல்பான காட்சிகள் இருந்தாலும் திரைப்படத்திற்காக சில இடங்களில் மிகையான காட்சிகள் இருப்பதை குறிப்பிட்டனர். நக்கீரன் வலைதளத்தில் வந்த விமர்சனத்தில் "குடும்பங்கள் அனைவரும் ஒன்றாக அமர்ந்து பார்த்து கண்கலங்கி ரசித்து திரும்பும் படியாக சிறப்பான எமோஷனல் டிராமாவாக இட்லி கடையை கொடுத்து இருக்கிறார்" என்று எழுதினர். தினமலர் நாளிதழில் வந்த விமர்சனத்தில் "நம் சொந்த ஊர் நினைவுகள், அங்கே சாப்பிட்ட சின்ன ஓட்டல், அதன் ருசியை படம் நினைவுப்படுத்துகிறது. குடும்பத்துடன் பார்க்கலாம். இட்லி கடை - சுவையான இட்லி, கொஞ்சம் சூடு குறைவு" என்று எழுதி மதிப்பீடுகளை வழங்கினர். தினமணி நாளிதழில் வந்த விமர்சனத்தில் "இந்த இட்லிக்கடை குடும்பத்துடன் சென்று ரசித்துவிட்டு வரக் கூடிய அளவில் மென்மையாக, பொறுமையாக நல்ல கதையாகவே வந்து சேர்ந்திருக்கிறது" என்று எழுதினர்.